ହାତୀ ଆକ୍ରମଣରେ ଜଣେ ମୃତ; ୪ ଘଣ୍ଟା ରାସ୍ତା ଅବରୋଧ\nପାଲଲହଡ଼ା, ୧୧ା୧୨(ଡି.ଏନ.ଏ.)- ଦେବଗଡ ବନଖଣ୍ଡ ଖମାର ବନାଞ୍ଚଳ ଶଙ୍ଖମୂର ପଞ୍ଚାୟତ ଅନ୍ତର୍ଗ\nହାତୀ ଆକ୍ରମଣରେ ଜଣେ ମୃତ; ୪ ଘଣ୍ଟା ରାସ୍ତା ଅବରୋଧ\t December 11th, 00:00 AM December 11th, 00:00 AM\nପାଲଲହଡ଼ା, ୧୧ା୧୨(ଡି.ଏନ.ଏ.)- ଦେବଗଡ ବନଖଣ୍ଡ ଖମାର ବନାଞ୍ଚଳ ଶଙ୍ଖମୂର ପଞ୍ଚାୟତ ଅନ୍ତର୍ଗତ ନୂଆପଡା ଗ୍ରାମ ନିକଟରେ ହାତୀ ଆକ୍ରମଣରେ ସୋମବାର ଜଣଙ୍କ ମୃତ୍ୟୁ ଘଟିଛି। ମୃତକ ହେଲେ ନିମିରିବେଡା ଗ୍ରାମର ଜୟକୃଷ୍ଣ ନାଏକ(୪୮)। ସୂଚନା ମୁତାବକ, ରବିବାର କିଛି ହାତୀ ନୂଆପଡା ନିକଟସ୍ଥ ଜଙ୍ଗଲରୁ ଗ୍ରାମ ମଧ୍ୟକୁ ଚାଲିଆସିଥିଲେ। ସେମାନଙ୍କ ମଧ୍ୟରୁ ଏକ ଦନ୍ତା ବାଟବଣା ହୋଇ ଫେରି ନ ପାରି ଗ୍ରାମରେ ରହିଯାଇଥିଲା। ଖବରପାଇ ବନ ବିଭାଗର ଏକ ଟିମ୍ ସୋମବାର ସକାଳୁ ସେଠାରେ ପହଞ୍ଚି ହାତୀ ଘଉଡାଇବାକୁ ଉଦ୍ୟମ କରିଥିଲେ। ତେବେ ହାତୀକୁ ଦେଖିବାକୁ ଆଖପାଖ ଅଞ୍ଚଳର ଲୋକେ ସେଠାରେ ଜମା ହୋଇଯାଇଥିଲେ। ଏହି ସମୟରେ ଜୟକୃଷ୍ଣ ସେହି ବାଟ ଦେଇ ଶ୍ୱଶୁର ଘରକୁ ଯାଉଥିବାବେଳେ ସେଠାରେ ହାତୀ ଦେଖିବାକୁ ଅଟକିଥିଲେ। ଏହି ସମୟରେ ହଠାତ୍ ଦନ୍ତାଟି ରାଗି ଯାଇ ଲୋକଙ୍କୁ ଗୋଡାଇ ଆସିଥିଲା। ଜୟକୃଷ୍ଣ ହାବୁଡରେ ପଡିଯିବାରୁ ହାତୀଟି ତାଙ୍କ ପେଟକୁ ଦାନ୍ତରେ ଭୁଷି ଦେଇଥିଲା। ଘଟଣାସ୍ଥଳରେ ତାଙ୍କର ଅନ୍ତବୁଜୁଳା ବାହାରି ପଡିଥିଲା। ବିଭାଗ କର୍ମଚାରୀ ଓ ସ୍ଥାନୀୟ ଲୋକେ ତାଙ୍କୁ ଖମାର ଗୋଷ୍ଠୀ ସ୍ବାସ୍ଥ୍ୟକେନ୍ଦ୍ରକୁ ନେଇଥିଲେ ହେଁ ଡାକ୍ତର ମୃତ ଘୋଷଣା କରିଥିଲେ। ପରେ ଉତ୍ତ୍ୟକ୍ତ ଲୋକେ କ୍ଷତିପୂରଣ ଓ ଜୟକୃଷ୍ଣଙ୍କ ପୁଅକୁ ଚାକିରି ଦେବା ଦାବିରେ ଜାତୀୟ ରାଜପଥ ଅବରୋଧ କରିଥିଲେ। ଖମାର ଥାନା ଅଧିକାରୀ ଚିତ୍ତରଞ୍ଜନ ବେହେରା ଓ ଉପଖଣ୍ଡ ପୋଲିସ ଅଧିକାରୀ ଉତ୍ତ୍ୟକ୍ତ ଲୋକଙ୍କୁ ବୁଝାଶୁଝା କରିଥିଲେ। ମୃତକଙ୍କ ପରିବାରକୁ ବନ ବିଭାଗ ପକ୍ଷରୁ ୧୦ ହଜାର ଟଙ୍କା ଓ ରେଡ୍ କ୍ରସ ପାଣ୍ଠିରୁ ୧୦ ହଜାର ଟଙ୍କା ପ୍ରଦାନ କରାଯିବା ସହ ଜୟକୃଷ୍ଣଙ୍କ ପୁଅକୁ ଯୋଗ୍ୟତା ଭିତ୍ତିରେ ଚାକିରି ଦିଆଯିବ ବୋଲି ଏସିଏଫ୍ ପିଟର ଟିଗା ପ୍ରତିଶ୍ରୁତି ଦେଇଥିଲେ। ଏହା ପରେ ପ୍ରାୟ ୪ ଘଣ୍ଟା ଧରି ଚାଲିଥିବା ରାସ୍ତାରୋକୋ ହଟିଥିଲା।\nହାତୀ ଆକ୍ରମଣରେ ବୃଦ୍ଧ ମୃତ ଘଟଣାଃ କ୍ଷତିପୂରଣ ଦାବି କଲେ ଗ୍ରାମବାସୀ\nତାଳଚେର,୨୧।୧୦(ନି.ପ୍ର)- ତାଳଚେର ବ୍ଲକ ଲିଙ୍ଗିରକଟା ଗ୍ରାମରେ ଶନିବାର ରାତିରେ ହାତୀ ଆକ୍ରମଣରେ ବିକ୍ରମ ରାଉତ (୬୦)ଙ୍କ ମୃତ୍ୟୁ ହୋଇଥିଲା। ଏହି ଘଟଣାକୁ ନେଇ ଗ୍ରାମବାସୀଙ୍କ ମଧ୍ୟରେ ତୀବ୍ର ପ୍ରତିକ୍ରିୟା ପ୍ରକାଶ ପାଇଛି।\nଗଣମାଧ୍ୟମ ପ୍ରତିନିଧିଙ୍କୁ ଆକ୍ରମଣ କଲା ସୁନ୍ଦରୀ ବାଘୁଣୀ\nଅନୁଗୋଳ ଅଫିସ, ୨୧।୧୦ଃ ବାଘୁଣୀ ଆକ୍ରମଣରେ ଜଣଙ୍କର ମୃତ୍ୟୁ ହେବା ଘଟଣାରେ ଖବର ସଂଗ୍ରହ କରିବା ପାଇଁ ଯାଇଥିବା ଏକ ଗଣମାଧ୍ୟମ ପ୍ରତିନିଧି ରଘୁନାଥ ସାହୁଙ୍କୁ ବାଘୁଣୀ ସୁନ୍ଦରୀ ଆକ୍ରମଣ କରିଛି।
